CELEX: 32018D0501
Language: el
Date: 2018-03-22 00:00:00
Title: Εκτελεστική απόφαση (ΕΕ) 2018/501 της Επιτροπής, της 22ας Μαρτίου 2018, σχετικά με την αναγνώριση του Σουλτανάτου του Ομάν σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό C(2018) 1640] (Κείμενο που παρουσιάζει ενδιαφέρον για τον ΕΟΧ )

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/15
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/501 ΤΗΣ ΕΠΙΤΡΟΠΉΣ
   της 22ας Μαρτίου 2018
   σχετικά με την αναγνώριση του Σουλτανάτου του Ομάν σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
   
      
         [κοινοποιηθείσα υπό τον αριθμό C(2018) 1640]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/EΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να αναγνωρίσουν με θεώρηση τα κατάλληλα πιστοποιητικά ικανότητας ή επάρκειας ναυτικών που έχουν εκδοθεί από τρίτες χώρες, υπό την προϋπόθεση ότι η ενδιαφερόμενη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978 («σύμβαση STCW»).
            
         
               (2)
            
            
               Με επιστολή τους στις 19 Αυγούστου 2015, οι Κάτω Χώρες ζήτησαν την αναγνώριση του Σουλτανάτου του Ομάν. Κατόπιν του αιτήματος αυτού, η Επιτροπή ήλθε σε επαφή με τις αρχές του Ομάν με σκοπό τη διενέργεια αξιολόγησης του οικείου συστήματος εκπαίδευσης και πιστοποίησης, προκειμένου να εξακριβωθεί αν το Σουλτανάτο του Ομάν πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Εξηγήθηκε ότι η αξιολόγηση θα βασιστεί στα αποτελέσματα διερευνητικής επιθεώρησης που θα διενεργηθεί από τους εμπειρογνώμονες του Ευρωπαϊκού Οργανισμού για την Ασφάλεια στη Θάλασσα (ο «Οργανισμός»).
            
         
               (3)
            
            
               Η επιθεώρηση πραγματοποιήθηκε τον Αύγουστο του 2016 και εντοπίσθηκαν διάφορα πεδία τα οποία έπρεπε να αντιμετωπίσουν κατάλληλα οι αρχές του Ομάν, μεταξύ των οποίων ήταν ελλείψεις στις διαδικασίες διαχείρισης της ποιότητας, στην έγκριση των εκπαιδευτικών προγραμμάτων και των επιμορφωτικών μαθημάτων και στις δραστηριότητες του Διεθνούς Ναυτιλιακού Κολλεγίου του Ομάν [International Maritime College of Oman (IMCO)]. Το Ιανουάριο του 2017 οι αρχές του Ομάν υπέβαλαν εθελοντικό σχέδιο διορθωτικών μέτρων.
            
         
               (4)
            
            
               Με βάση τα αποτελέσματα της επιθεώρησης και το εθελοντικό σχέδιο διορθωτικών μέτρων, η Επιτροπή αξιολόγησε το σύστημα εκπαίδευσης και πιστοποίησης του Σουλτανάτου του Ομάν. Τον Μάιο του 2017 η Επιτροπή διαβίβασε στις αρχές του Ομάν έκθεση αξιολόγησης, η οποία κατέληγε στο συμπέρασμα ότι όλες οι ελλείψεις είχαν αντιμετωπισθεί με το εθελοντικό σχέδιο διορθωτικών μέτρων, με εξαίρεση δύο ευρήματα που σχετίζονται με τη διαδικασία έγκρισης του εκπαιδευτικού προγράμματος του IMCO και με την κατασκευή πτέρυγας για την εκπαίδευση σε θέματα ασφάλειας στο ίδιο εκπαιδευτικό ίδρυμα.
            
         
               (5)
            
            
               Οι αρχές του Ομάν υπέβαλαν πρόσθετα διορθωτικά μέτρα τον Ιούλιο του 2017 για την αντιμετώπιση των ελλείψεων αυτών.
            
         
               (6)
            
            
               Με βάση όλα τα διαθέσιμα στοιχεία, η Επιτροπή κατέληξε στο συμπέρασμα ότι οι αρχές του Ομάν έχουν λάβει μέτρα ώστε το σύστημα του Ομάν για την εκπαίδευση και την πιστοποίηση των ναυτικών να ευθυγραμμιστεί με τις απαιτήσεις της σύμβασης STCW.
            
         
               (7)
            
            
               Τα τελικά αποτελέσματα της αξιολόγησης αποδεικνύουν ότι το Σουλτανάτο του Ομάν συμμορφώνεται με τις απαιτήσεις της σύμβασης STCW, έχει αντιμετωπίσει όλες τις διαπιστωθείσες ελλείψεις και ότι, ταυτόχρονα, έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
            
         
               (8)
            
            
               Διαβιβάστηκε στα κράτη μέλη έκθεση σχετικά με τα αποτελέσματα της αξιολόγησης.
            
         
               (9)
            
            
               Το μέτρο που προβλέπεται στην παρούσα απόφαση είναι σύμφωνο με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, το Σουλτανάτο του Ομάν αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 22 Μαρτίου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 323 της 3.12.2008, σ. 33.